《题宝积寺》
宋代·方云翼

暂脱尘闉马足埃，僧窗高卧白云堆。
青山影里春酲解，黄鸟声边午梦回。
坐懒且推书册去，吟清时唤茗瓯来。
要知门外无车辙，十日新生一迳苔。

作者简介：方云翼，字景南，平阳（今属浙江）人。徽宗宣和六年（一一二四）进士。高宗绍兴间，历枢密院计议官，敕令所删定官，江东安抚司参议官，通判通州。二十六年，在浙东安抚司参议官任以事放罢，袁州编管。